Borgtog vir Semenya ná sy met gereg botsCaster Semenya (Foto: AP Photo/Anja Niedringhaus, File) Die Olimpiese atleet Caster Semenya sal vermoedelik 50 uur gemeenskapsdiens moet verrig nadat sy verlede week in hegtenis geneem is vir roekelose en nalatige bestuur. Lumka Mahanjana, woordvoerder van die Nasionale Vervolgingsgesag (NVG) in Gauteng, sê Semenya het Vrydag in die Pretoriase landdroshof verskyn nadat sy Donderdag die spoedgrens oortree en in hegtenis geneem is. Die omstandighede rakende die 30-jarige atleet se inhegtenisneming is nie in dié stadium duidelik nie. Mahanjana sê Semenya is ná haar inhegtenisneming op borgtog van R500 vrygelaat en beveel om die volgende dag in die hof te verskyn. Die saak teen die bekende atleet is tot Augustus uitgestel sodat ŉ verslag oor haar moontlike deelname aan ŉ afwentelingsprogram saamgestel kan word. Indien ŉ oortreder dié program van die Nasionale Instituut vir Misdaadvoorkoming en die Herintegrasie van Oortreders (Nicro) suksesvol afhandel, kry die persoon nie ŉ misdaadrekord nie. Nicro is ŉ niewinsgewende organisasie wat spesialiseer in maatskaplikemisdaad-voorkoming en oortrederherintegrasie. Maroela Media het ŉ navraag rakende Semenya se inhegtenisneming aan die polisie gerig en wag op terugvoer.